《陪程太师宴柳湖归》
宋代·郑獬

鸣珂晓日动，画旗春风斜。
马蹄碧玉砧，踏破黄金沙。
夹路尽高柳，屹如绀璧遮。
草软藉游人，树暖啼娇鸦。
长湖畜元气，飞亭插苍霞。
开樽适逸调，笑言醉方哗。
人意重於春，酒香浓胜花。
所嗟无壮士，挽住白日车。
上马横驮归，不省归到家。
淮阳有此境，足为天下夸。
要路谙机穽，{左犭右斤}{左犭右斤}争齿牙。
愿公且留镇，所得欢无涯。
卷袖倒大白，秀发欹乌纱。
时与东风期，一来赏春花。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。